НАСТАВНO- НАУЧНОМ ВЕЋУ   
ФИЛОЗОФСКОГ ФАКУЛТЕТА   
УНИВЕРЗИТЕТА У БЕОГРАДУ

Одлуком Наставно-научног већа Филозофског факултета у Београду, донетој на XVI редовној седници, одржаној дана 21.12.2023. године, изабрани смо у комисију за оцену и одбрану докторске дисертације

**Антропологија новобеоградских блокова: урбано становање, стварање друштвених простора и нови живот просторних заједничких добара**

коју је поднела кандидаткиња **Сара Николић**, докторанткиња на Одељењу за етнологију и антропологију Филозофског факултета Универзитета у Београду. На основу прегледа пратеће документације и анализе ове докторске дисертације подносимо Већу следећи

**Реферат о завршеној докторској дисертацији**

1. **Основни подаци о кандидату и дисертацији**

Сара Николић је рођена 1993. године у Лозници, где је похађала основну и средњу школу. Основне студије етнологије и антропологије на Филозофском факултету у Београду завршила је 2016. године, са просеком 9,73, а мастер студије на истом одељењу 2017. године са просеком 10. Исте године уписала је докторске студије на матичном одељењу, током којих је остварила просечан успех са оценом 10. Током студија била је стипендисткиња Министарства просвете, науке и технолошког развоја и Фонда за младе таленте (Доситеја) Министарства омладине и спорта Републике Србије.

У оквиру конкурса за најбољу студентску изложбу под називом “Она: жена у српској култури и друштву” Етнографсог музеја у Београду 2016. године реализовала је изложбу “Реклама – рам за портрет савремене жене”. Током 2016. године завршила је и кустоску праксу у Музеју Афричке уметности у Београду. У оквиру Конкурса за талентоване младе истраживаче 2018. године запослена је као истраживачица-приправница на Институту за филозофију и друштвену теорију Универзитета у Београду, а у октобру 2020. године изабрана је у звање истраживачице-сараднице на истом Институту. Кроз рад Лабораторије за активно грађанство и демократске иновације (ActiveLab) и Лабораторије за теорију, стварање и политику простора (PerspectLab) ИФДТ је учествовала у интердисциплинарним квалитативним истраживања о новим друштвеним покретима, културама одбацивања (Volkswagen Stiftung, grant no.: 94765), друштвеног поверења (H2020: 870572) и задовољства становањем. Од 2021. године представница је Лабораторије за теорију, стварање и политику простора у Европској мрежи за истраживање становања (ENHR). Чланица је Етноантрополошког друштва Србије и међународних стручних удружења (IUAES, EASA). Од 2021. године уредница је подкаста Института за филозофију и друштвену теорију „Звук мисли“. Била је чланица организационог одбора *Летње школе и друштвене ангажованости и демократије* АНДЕМ2021, 2022 и 2023. године коју организује Институт за филозофију и друштвену теорију. У октобру 2023. године је на Институту за филозофију и друштвену теорију организовала међународну радионицу визуелне и архитектонске антропологије „Невидљиве стварности”.

Током докторских студија била је добитница *Sasakawa Young Leaders Fellowship* стипендије Sylff асоцијације за 2020. и 2021. годину. Тренутно под покровитељством Sylff асоцијације руководи истраживачки пројекат „Ентеријери неједнакости: етнографско истраживање социјалног становања у Србији“ који обједињује њена интересовања за студије становања, студије материјалне културе и архитектонску антропологију.

Кандидаткиња је објављивала и саопштавала резултате који чине делове ове докторске дисертације. Резлтате истраживања представила је на међународним летњим школама *Dialogical Anthropology* (European University Viadrina) у мају 2018. године, ***6th Doctoral School in***Comparative Urban Studies у Делхију 2019. године,*Cities Building Culture,* онлајн*,* 2022. године, и у оквиу *ENHR Young Housing Scholars* семинара 2023. године. Поред тога, резултате докторског истраживања саопштавала је и на међународним конференцијама *Cities After Transition:* *10th International Urban Geographies of Post-Communist States Conference* одржаној у Риги у септембру 2023. године и *Uncommon Senses IV* *Sensory Ecologies, Economies, and Aesthetics* одржаној на Универзитету у Монтреалу у мају 2023.

Током докторских студија, кандидаткиња је објавила три рецензирана рада у домаћим часописима од међународног значаја и два поглавља у тематским зборницима

1. Nikolić, Sara. 2019. „Pasteloza – Refurbishing the PPR Heritage“, *Urban Development Issues* 63 (1): 51-64.
2. Nikolić, Sara. 2019. „Off the Beaten Track - Sensory Ethnography as The Missing Layer in Urban Planning“, ***Engaging (for) Social Change: Towards New Forms of Collective Action*, edited by Ivković Marjan and Srđan Prodanović, 283-304. Belgrade: Institute for Philosophy and Social Theory.**
3. Nikolić, Sara i Anja Vujović. 2020. „Draži zajedništva: senzorni pristupi prostornim zajedničkim dobrima.“ *Glasnik Etnografskog instituta SANU* 68 (1): 149-168.
4. Iguman, Sanja, Nevena Mijatović i Sara Nikolić. 2022. “’Keep up the Good Work, Za naš Kej!’Citizens’ Passive Support to the Local Activist Group“, *Filozofija i društvo/Philosophy and Society* 33 (1): 120-142.
5. Nikolić, Sara. 2023. „Burning Tires, Sauerkraut and Dung: The (Classist) Boundaries of an Olfactory Landscape“. *Sensory Environmental Relationships: Between Memories of the Past and Imaginings of the Future,* edited by Blaž Bajič and Ana Svetel, 155-173. Delaware: Vernon press.

Четврти (”’Keep up the Good Work, Za naš Kej! ’Citizens’ Passive Support to the Local Activist Group” *Filozofija i društvo/Philosophy and Society* 33 (1): 120-142) и пети (”Burning Tires, Sauerkraut and Dung: The (Classist) Boundaries of an Olfactory Landscape *Sensory Environmental Relationships: Between Memories of the Past and Imaginings of the Future,* edited by Blaž Bajič and Ana Svetel, 155-173. Delaware: Vernon press ) по реду од наведених радова третирају се као објављени радови у научном часопису и међународном зборнику, који су садржински повезани са докторском дисертацијом, у складу са Стандардима и општим актом факултета.

Писмени предлог и образложење докторске дисертације под насловом „Антропологија новобеоградских блокова: урбано становање, стварање друштвених простора и нови живот просторних заједничких добара” одобрени су 22.10.2019. године, на редовној седници Већа научних области друштвено- хуманистичких наука, а на основу позитивне одлуке Наставно-научног већа Филозофског факултета Универзитета у Београду, донете на VIII редовној седници, одржаној дана 26.9.2019. године.

Завршена докторска дисертација „Антропологија новобеоградских блокова: урбано становање, стварање друштвених простора и нови живот просторних заједничких добара”“ има 321 страну, укључујући пратеће техничке елементе (насловна страна на српском и енглеском, подаци о комисији и менторима, посвету, речи захвалности, сажетак на српском и енглеском, садржај, биографија, изјава о ауторству, изјава о истоветности штампане и електронске верзије докторског рада и изјава о коришћењу). Основни текст дисертације са пописом литературе (која обухвата 581 библиографскy јединицy) заузима 302 странe. Текст дисертације је организован у шест делова.

1. **Предмет и циљ дисертације**

Предмет дисертације је антрополошка анализа урбаног становања, свакодневице друштвеног простора и практиковања заједничког (*the practice of commoning,* en.) у новобеоградским блоковима 22 и 45. Наративи становника блокова 22 и 45 прикупљени су током етнографског истраживања на терену које је реализовано у периоду од јуна 2020. до децембра 2021. године. У раду се преиспитују задовољство становањем и друштвена кохезија, проблематизује се концепт приватизма као одлика културе становања на Новом Београду, као и критички домет локалног активизма у новобеоградским блоковима.

Докторска дисертација има три главна циља. Први циљ је да испита и објасни промене у култури и начину урбаног становања, а нарочито промене у вези са праксама којима се друштвени простор ствара и присваја. Други циљ је да у контексту антрополошких истраживања становања искорачи из приватне сфере и сфере дома, те да урбано становање концептуализује као неодвојиво од живота у суседству и месној заједници. Трећи циљ је испитивање критичког домета самоорганизованих активистичких пракси становника блокова 22 и 45. Сва три циља истраживања садрже по неколико истраживачких питања, на које кандидаткиња даје јасне одговоре кроз интерпретацију етнографског материјала и у завршним разматрањима. Предмет и циљеви истраживања у потпуности одговарају предлогу теме докторске диертације, који је кандидаткиња одбранила на другој години докторских студија етнологије и антропологије.

**3. Теоријски оквир и истраживачка питања:**

У дисертацији се комбинује неколико теоријских оквира како би се што потпуније истражио, анализирао и интерпретирао сложени проблем трансформације урбаног становања на почетку 21. века, у контексту постсоцијалистичког неолиберализма, сагледан на три искуствена нивоа: на нивоу блоковске заједнице на Новом Београду, на нивоу стамбене заједнице (зграда и непосредни комшилук) и на нивоу индивидуалног стана. Антрополошку теорију простора (и места), која је оријентисана на процес, уважава индивидуалне перспективе и оставља простор за деловање (Low 2009, 22), кандидаткиња упарује са концептима друштвеног простора и производње простора Анрија Лефевра. Лефевров концепт присвајања или апропријације простора она повезује и са начином на који је концепт апропријације упошљен у антрополошким студијама материјалне културе Денијела Милера, где апропријација фигурира у његовој теорије потрошње као објектификације социјалних односа (Miller 1988). Уз помоћ обимне рецентне литературе, кандидаткиња прати начине на које се одвијала постсоцијалистичка трансформација у земљама Централне и Источне Европе, и указује на заједничке елементе друштвено-економских и просторних промена у овим ширим просторима и у Србији, али издваја и специфичности контекста Србије, проистекле из југословенског социјалистичког наслеђа. Као кључни теоријски и концептуални проблем Николић идентификује опозицију између приватног и јавног – дистинкцију која има своје социјалне, материјалне, политичке и идеолошке конотације и испољења, а чије „непробојно разграничење“ кандидаткиња настоји да избегне, а затим вишеструко и нијансирано проблематизује. У овоме се ослања на увиде да је „нешто јавно уграђено у свако приватно, а нешто приватно у свако јавно“ (Scruton 1984), те да „сваком јавном треба нешто приватно, а сваком приватном нешто јавно“ (Hirt 2012, 16), одакле проистиче да су ова два појма готово узајамно конститутивна. Тако, како показује истраживање Саре Николић, „успон приватног“ и паралелна „пропаст јавног“ заједно чине сложени скуп међусобно повезаних трендова који су неодвојиви од процеса економске и политичке глобализације, а нарочито су изражени у постсоцијалистичком неолиберализму, који је снажно обележен „етосом приватизма“ (Hirt 2012, 17). Приватизацију државне и друштвене имовине, дерегулацију тржишта, слабљење и повлачење државе из улоге социјалног старања немогуће је сагледати одвојено од „успона приватног“ (Boggs 1997), који је сагледан кроз два паралелна процеса: *приватизацију* као друштвено-економски процес и *приватизам* као социо-културни. Као контрапункт процесу напредујуће приватизације која има амбицију да постане генерализована, стоји процес commoninga, стварања и одржавања заједничких добара (commons) схваћених као заједнички ресурси. Сара Николић пажљиво и критички разматра обим локалних акција усмерених ка установљавању заједничких простора (у згради, комшилуку и блоку), нијансирано приказујући како њихове социјалне, културне и политичке афекте и ефекте, тако и њихова ограничења која проистичу из (средње)класног карактера локалног ангажмана, што у крајњој инстанци претпоставља индивидални интерес интересу заједнице, и тиме искуствено подрива концепт заједничког и смањује „његов политички и трансформативни потенцијал“ (Čukić, Timotijević 2020, 33).

Главна истраживачка питања постављена у докторској дисертацији су:

1. Постоји ли дистинктивна култура становања у новобеоградским блоковима, и уколико да – које су њене одлике?
2. На који начин су промене у политичком и социоекономском контексту постсоцијалистичке трансформације утицале на однос према дому, становању и приватном власништву на Новом Београду?
3. На који начин су промене у политичком и социоекономском контексту постсоцијалистичке трансформације утицале на однос према просторним заједничким добрима и јавној својини на Новом Београду?
4. Која је улога и допринос урбанистичке/просторне морфологије у начин урбаног становања, практиковању заједничког и производњи друштвеног простора?
5. Која је улога и допринос друштвених/културних/класних фактора у конституисању културе урбаног становања, практиковању заједничког и производњи друштвених простора?
6. Да ли се, у којој мери и у ком облику, на Новом Београду данас практикује заједничко и присваја простор?
7. Које су праксе локално специфичног, *grasroots* (en.) активизма најзаступљеније у новобеоградским блоковима, и који су његови најзначајнији узроци?

Резултати истраживања спроведеног за потребе докторске дисертације и његови закључци показују следеће:

**4. Кратак опис садржаја дисертације**

Садржај рада је подељен на седам делова, са пописом литературе и без пратећих техничких елемената. Текст дисертације садржи шест поглавља. Прво поглавље је уводно поглавље. Кандидаткиња прво даје преглед контекста истраживања, а затим дефинише предмет, циљеве истраживања и истраживачка питања. Контекст истраживања односи се на околности које су обликовале тему дисертације на националном, регионалном и глобалном нивоу, и обухвата преглед релевантне литературе у области студија пост-социјализма, урбане антропологије и истраживачких радова која се баве социо-просторним оквиром Новог Београда.

У другом поглављу представљен је концептуални и теоријски оквир истраживања. На почетку овог поглавља кандидаткиња представља Лефеврову теорију друштвеног простора и проблематизује значај концепта присвајања простора, а затим присвајања кроз трансформацију, за ово докторско истраживање. Након тога, кандидаткиња представља критичке теорије просторних заједничких добара и дискутује о њиховом значају за истраживање заједничких простора и локалног активизма на Новом Београду, као и њиховом односу са концептом месних заједница и локалног самоуправљања у југословенском социјализму, будући да је то била идеолошка и урбанистичка парадигма у оквиру које су пројектовани истраживани блокови. Најзад, последњи основни теоријски концепт представља приватизам. Кандидаткиња образлаже значај овог теоријског концепта за разумевање културе и пракси становања, али и локалног активизма на Новом Београду након масовне приватизације стамбеног фонда.

Треће поглавље чини методолошки оквир истраживања. Кандидаткиња најпре образлаже општи приступ истраживању, затим се осврће на организацију истраживања у условима пандемије, те представља три фазе теренског истраживања – сензобиографско шетање, фото-елицитацију и дубинске интервјуе код куће. На крају овог поглавља, кандидаткиња се осврће на партиципативност истраживачког процеса и и ограничења и етичке дилеме при коришћењу дигиталних алата за олфакторно мапирање.

Четврто поглавље представља тумачење референтног оквира истраживања. Први део овог поглавља даје преглед стамбене политике у Југославији (и Србији) од Другог светског рата до данас. Посебна пажња је усмерена на анализу стамбених политика у време самоуправног социјализма, као и на систем дистрибуције, који је већину станова у висококвалитетним великим стамбеним насељима неправедно додељивао социјалистичкој средњој класи. Након тога, кандидаткиња представља и интерпретира процес масовне приватизације друштвеног стамбеног фонда 1991. године и последице тог процеса на стамбену политику у Србији данас. Други део овог поглавља представља интерпретација територијалног оквира – односно Новог Београда као специфичног истраживачког локалитета. У овом делу приказане су три фазе изградње Новог Београда, главни принципи функционалистичког зонирања и организација насеља (микрорајон, јединица суседства), те демографске, архитектонске и урбанистичке карактеристике сваког од два истраживана стамбена блока. Најзад, кандидаткиња представља и интерпретира савремене неолибералне процесе производње простора, као и настојања се Централна зона Новог Београда заштити као просторно-историјска целина.

Пето поглавље представља анализу етнографског материјала и организовано је у четири одељка. У оквиру првог одељка који носи назив *Живот у новобеоградским блоковима: како је простор постао место* кандидаткиња представља и интерпретира увиде везане за свакодневни живот, друштвену кохезију и задовољство становањем у новобеоградским блоковима. Затим у другом одељку под називом *Џентрификација Новог Београда* кандидаткиња износи и интерпретира увиде о (ре)фамилификацији Новог Београда као специфичног подтипа „меке” џентрификације постјугословенског, постсоцијалистичког неолибералног града. У трећем одељку који носи назив *Приватизам* кандидаткиња интерпретира етнографску грађу кроз аналитичку призму овог концепта. Најпре су, у оквиру одељка *Стамбени приватизам,* представљени и интерпретирани увиди о праксама становања ужем смислу, односно о стамбеном приватизму и присвајању стамбеног простора кроз потрошњу и трансформацију. Након тога, у оквиру одељка *Јавни приватизам,* кандидаткиња представља и интерпретира увиде о променама односа према заједничком простору и имовинским односима који су резултат приватизације друштвеног стамбеног фонда и неолибералних стамбених политика. У овом одељку кандидаткиња такође тумачи и квази-конструктивне праксе бриге о заједничком простору које почивају на логици приватног власништва. Коначно, у четвртом одељку који носи назив *Заједничка добра и локални активизам* представљени су увиди о комшијском самоорганизовању и активизму на Новом Београду при чему кандидаткиња проблематизује критички домет активизма који почива на култури (грађанског) приватизма.

Шесто поглавље чини закључак, у коме кандидаткиња сумира налазе истраживања према истраживачким питањима и отвара дискусију о потенцијалним даљим могућностима истраживања, као што је специфичан „родитељски“ комшијски активизам средње класе који премошћује поделу између приватног и јавног, те џентрификација великих стамбених насеља у великим градовима бивше Југославије, која у извесној мери одступа и од источноевропског и од западноевропског модела.

**5. Остварени резултати и научни допринос дисертације:**

Резултати истраживања спроведеног за потребе докторске дисертације и његови закључци показују следеће:

Вишедеценијски живот у новобеоградским блоковима изнедрио је специфичну културу становања која кореспондира са наслеђем југословенског социјализма, пре свега са материјалним наслеђем – инфраструктуром, концепцијом отвореног блока и архитектуром социјалистичког модернизма, те у одређеној мери пркоси силама економске, политичке, друштвене и културне трансформације на делу у протеклих тридесет година, у садејству међународних и локалних актера (Haase et al. 2019; Zupan Büdenbender 2019). Показује се да је специфична просторна морфологија истраживаних новобеоградских блокова и њихово урбанистичко и архитектонско обликовање у вези са веома израженим задовољством становањем и наглашеном приврженошћу месту. Истраживање је показало да новобеоградски блокови за своје становнике нису ни пуки грађевински ансамбли, ни „спаваонице“ са лошим изгледима за „друштвено конституисање“. Неупоредиво чешће о њима учесници у истраживању говоре као о „мери доброг живота“ и као о просторној манифестацији „бриге о малом човеку“. На тај начин, показује се да за многе учеснике у истраживању новобеоградски блокови нуде симболички оквир који обликује колективно сећање, али и очекивања. Показује се да просторне карактеристике великих стамбених насеља која су била предмет анализе не само да задовољавају стамбене потребе, већ пружају више прилика за остваривање комуникације и развој комшијских веза. Стога дубока повезаност са изграђеним окружењем, заједно са мрежама комшијских односа које настају у новобеоградским блоковима, поставља основу за активистичко деловање.

Значајан чинилац у трансформацији културе становања у новобеоградским блоковима чини повлачење а затим и фрагментација јавне сфере, односно заједничког простора, што Соња Хирт назива приватизмом, а Сара Николић анализира његове различите појавне облике у свакодневици блока, зграде и стана. Николић показује да приватизам, као најзначајнија одлика савремене културе урбаног становања на Новом Београду (а и шире) није монолитан, те представља четири истовремено постојећа (и комплементарна) израза приватизма који – са порозним границама и међусобно се подупирући и оснажујући - „живе“ у новобеоградским блоковима: стамбени приватизам, приватизам јавних простора, приватизам као продужетак приватних простора, грађански приватизам.

Један од најзначајнијих начина на који се политичке, економске и социјалне промене, као саставни део постсоцијалистичке неолибералне трансформације Београда, одражавају на културу становања на Новом Београду, је процес „меке џентрификације“. Овај процес предводи нова „џентрификујућа класа“ коју чине *yupps*-и (*young urban professional parents*, енг.) (Karsten 2003) или „породични џентрификатори“, чија (средње)класна позиција у друштвеној хијерархији одређује врсту и домете њиховог активизма у области поновног присвајања урбаног простора. Реч је о спорадичном, локално специфичном и херметичном активизму средње класе у блоку 22 и у Савским блоковима, којима припадају и блок 44 и 45. У блоку 22 нешто најближе „заједничком добру представља тзв. Централни паркић, али истраживање показује да су активности које се у њему одвијају спорадичне, деполитизоване и углавном филантропске, те да не представљају „праксу заједничког“, већ су ближи практиковању „јавног родитељства“ и „изражавању незадољства на начин који не одузима превише времена (...) и не угрожава њихов друштвени положај“ (Iguman, Mijatović, Nikolić 2022, 137). Пажљиво и критички разматрајући обим локалних акција усмерених ка установљавању заједничких простора (у згради, комшилуку и блоку), и нијансирано приказујући како њихове социјалне, културне и политичке афекте и ефекте, тако и њихова ограничења која проистичу из (средње)класног карактера локалног ангажмана, Сара Николић показује да се кроз локални активизам „породичних џентрификатора“ у крајњој инстанци претпоставља индивидални интерес интересу заједнице, и тиме искуствено подрива концепт заједничког и смањује „његов политички и трансформативни потенцијал“ (Čukić, Timotijević 2020, 33).

Истраживање о култури становања у новобеоградским блоковима, производњи простора и праксама заједничког, спроведено у оквиру овог докторског рада, представља пионирско истраживање у оквиру антропологије на тему искуства живљења у пројектима масовног становања у савременој Србији, и једно је од ретких у сродним областима (урбана социологија, архитектура и урбанизам) које у центар истраживања ставља праксе становања, односно употребну вредност простора на Новом Београду, у контексту постсоцијалистичког неолиберализма на почетку 21. века. Сложеност теоријског оквира, слојевитост истраживања културе становања и процеса приватизације и приватизма као кључних елемената социоекономске и просторне трансформације Новог Београда, на више повезаних нивоа (насеље, блок, зграда, стан), али и широк компаративни оквир унутар кога су интерпретирани резултати истраживања (Централна и Источна Европа, регион Западног Балкана, земље наследнице социјалистичке Југославије), овом истраживачком захвату дају оригиналност али и неопходан обухват (у ширину и дубину) како би се обухватила сложеност искуства становања, као истовремено приватне и јавне, личне и политичке, актуелне и историјске, индивидуалне и друштвене, рефлексивне и емотивне активности. Посебно значајан квалитет овог рада представљају иновативни методолошки поступци и процедуре, које велики нагласак стављају на плуралитет методских техника: на увођење сенсорне етнографије у домаћа истраживања, залагање за визуелну етнографију као истраживачки метод и теренску технику, те свеукупна афирмација специфичности теренског рада као дистинктивног метода антропологије, од дефинисања теме до уобличавања финалног текста. Резултати овог истраживања биће корисни и употребљиви за међудисциплинарне разговоре и размене, и релевантна за урбану и економску антропологију, студије материјалне културе и потрошње, социологију града, архитектуру и урбанизам, студије нових друштвених покрета, урбану географију, као и за даље унапређивање истраживачких метода и техника.

**6. Закључак:**

На основу увида у докторску дисертацију и ставки наведених у овом реферату, закључујемо да је дисертација кандидаткиње Саре Николић под називом „Антропологија новобеоградских блокова: урбано становање, стварање друштвених простора и нови живот просторних заједничких добара“ написана у складу са одобреном пријавом, да је оригинално и самостално научно дело које остварује доприносе у пољу културне антропологије. Садржај дисертације, њена теоријска и етнографска утемељеност, као и оригиналност научне аргументације, указују на то да кандидаткиња поседује потребне теоријско-методолошке алате за научни рад и самостално научно истраживање. Констатујемо да су се стекли услови за јавну одбрану дисертације. Предлажемо Наставно-научном већу Филозофског факултета у Београду да усвоји позитивно мишљење комисије и донесе одлуку којом се кандидаткињи Сари Николић одобрава усмена одбрана дисертације.

У Београду, 28.12. 2023.

**Комисија:**

др Весна Вучинић, редовна професорка   
Универзитет у Београду, Филозофски факултет

др Слободан Наумовић, ванредни професор  
Универзитет у Београду, Филозофски факултет   
  
др Срђан Радовић, виши научни сарадник  
Етнографски институт САНУ