НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Наставно-научног већа Филозофског факултета у Београду од 09. 11. 2023. г. изабрани смо у комисију за оцену и одбрану докторске дисертације „ПОЈАМ ДОГАЂАЈА У ФИЛОЗОФИЈИ АЛАНА БАДЈУА“ кандидата Сибина Братине. На основу увида у рад кандидата подносимо следећи извештај:

ИЗВЕШТАЈ О ЗАВРШЕНОЈ ДОКТОРСКОЈ ДИСЕРТАЦИЈИ „ПОЈАМ ДОГАЂАЈА У ФИЛОЗОФИЈИ АЛАНА БАДЈУА“ КАНДИДАТА СИБИНА БРАТИНЕ

1. **Основни подаци о кандидату и дисертацији**

Сибин Братина је рођен 1994. године у Београду. Основне студије филозофије на Филозофском факултету Универзитета у Београду уписао је 2013. године, а завршио их 2018. са просечном оценом 9,42. Мастер студије на истом факултету уписао је 2018. године, а завршио их 2019. године с просечном оценом 10,00 и мастер радом под називом „Заведеност људске природе у теорији Жана Бодријара“. Докторске студије уписао је 2019. године на Филозофском факултету у Београду. Од 2020. године запослен је на Филозофском факултету Универзитета у Приштини са привременим седиштем у Косовској Митровици као асистент на предметима из области нововековне и савремене филозофије. Објавио је више научних радова и учествовао је на научним и студентским конференцијама и скуповима.

Докторска дисертација Сибина Братине под насловом „Појам догађаја у филозофији Алана Бадјуа“ има предвиђене апстракте на српском и енглеском језику, садржај рада, 105 страница основног текста и 4 странице пописа литературе на енглеском и српском језику (укупно око 260000 словних места). Дисертација има пет поглавља: 1. Увод или Бадјуова позиција (стр. 7-13), 2. Бадјуово схватање феноменологије(стр. 13-44), 3. Појам догађаја у историји филозофије (стр. 44-67), 4. Бадју о догађају (стр. 67-96), 5. Закључак или значај идеје догађаја код Бадјуа (стр. 96-105). Свако од поглавља осим уводног и закључног подељено је на одељке.

1. **Предмет и циљ дисертације**

Предмет дисертације представља филозофско схватање и тумачење појма догађаја (франц. *Evenеment*, енгл. *Event*, нем. *Ereignis*) у филозофији савременог француског филозофа Алана Бадјуа (Alain Badiou (1937)). Предмет дисертације представља разматрање појма догађаја с обзиром на тријаду односа: субјект, истина, догађај. Затим тумачење појма догађаја с обзиром на четири процедуре истине и четири домена ових процедура (матем/математика, поем/уметност, политика и љубав) унутар којих се појављују различити типови догађаја. Најзад, аутор поставља питање о томе да ли догађај из једног домена и процедуре истине утиче на дешавања у другим доменима и процедурама истине односно да ли четири процедуре истине исцрпљују све врсте догађаја. Такође, предмет дисертације је историјско филозофско разматрање појма догађаја у савременој филозофији код Мартина Хајдегера, структуралиста и постструктуралиста, као и унутар аналитичке и метаонтолошке традиције.

Циљ дисертације састоји се у томе да се покаже на који начин на Бадјуово тумачење појма догађаја утичу, с једне стране, систематски контекст и основне идеје његове сопствене филозофије (Бадјуово схватање феноменологије, четири процедуре истине) (стр. 13, 20) и, с друге стране, како на његово схатање догађаја утичу експликације појма догађаја у савременој филозофији (Хајдегер, структурализам и постструктурализам, аналитичка филозофија, метаонтологија) (стр. 46, 50, 57, 62). Други, основни и централни циљ дисертације је, експликација Бадјуовог схватања појма догађаја и покушај да се објасни у чему се састоји оригиналност и допринос Бадјуовог концепта догађаја (стр. 75-89). Трећи циљ је расправа о дометима и границама Бадјуове филозофије догађаја, пре свега у вези са питањима у каквом су односу догађаји у различитим доменима (стр. 89), као и питање да ли четири основне процедуре истине и с њима повезани домени (матем, поем, политика, љубав) и врсте догађаја у потпуности исцрљују целину стварности и да ли се може говорити о још некој (петој) процедури истине (рецимо религиозној процедури или процедури саме филозофије) (стр. 92).

1. **Основне хипотезе од којих се полазило у дисертацији**

У изради дисертације Сибин Братина је следио три хипотеза. Прва хипотеза гласи да према Бадјуовој концепција догађаја, догађај није било које збивање или дешавање, већ дешавање и збивање које мења перспективу погледа на свет. Догађај је место пробијања истине у свет и изазива промену парадигме у четири области стварности (теорија скупова у матему, промене епоха у сликарству и поезији у поему, Француска буржоаска револуција у политици, открића психоалнализе у процедури љубави) (стр. 76).

Друга Хипотеза тиче се тврдње да се искуство догађаја мора разумети радикално субјективно. То значи да се субјект схвата као место интеракције света и истине. Да би смо разумели догађај и да би нас он субјективно и индивидуално „погодио“, субјективност субјекта се мора схватити као комплексна структура, као конфигурација генеричке структуре којом је подржана процедура истине (стр. 73). Само уколико се овакава хипотеза потврди, Бадјуов говор о догађају добија свој пуни смисао.

Трећа хипотеза гласи, да сваки истински, радикално субјективно захваћени догађај, може да буде захваћен путем четири основне процедуре истине (стр. 20-34, стр. 75-89). Ова хипотеза са своје стране у себи крије можда основни проблем који дисертација поставља, да ли четири процедуре истине у потпуности исцрпљују феномен догађаја (стр. 92).

1. **Кратак опис садржаја дисертације**

Основни текст дисертације подељен је, као што је већ истакнуто, на 5 поглавља: увод, три централна поглавља и закључак. У уводном поглављу под називом „Увод или Бадјуова позиција“ (стр. 7-13) докторанд разматра неколико општих карактеристика Бадјуове филозофије назване „демократским материјализмом“ и окарактерисане фразом „постоје само тела и језици“ (стр. 7). Наводе се филозофи који су утицали на Алана Бадјуа, од античких Парменид (мисли о односу бића и небића), Платон (Платоничарска онтологија) (стр. 8) и Аристотел (појмови промене и кретања) (стр. 9), преко модерних Кант (трансцендентална естетика, позиција субјекта) (стр. 10) и Хегел (идеја епохалне истине) (стр. 11) до савремених узора као што су Лакан (идеја формалне структуре субјекта) (стр. 11) и математичар Кантор (стр. 12). На овај начин је докторанд увео тему свог истраживања.

У другом поглављу под називом „Бадјуово схватање феноменологије“ (стр. 13-44) С. Братина покушава да реконструише основне претпоставке Бадјуове филозофије, које уједно представљају полазиште разумевања појма и феномена догађаја. Назначавају се неки од основних појмова Бадјуове филозофије, као што је свет схваћен као мноштво мноштвености (стр. 15) и констелација мноштва (стр. 15). Затим се разматра идеја формалне онтологије (стр. 16- 20), док средишњи део поглавља и незаобилазан део дисертације представља пододељак „Четири процедуре истине“ (стр. 20-34). Четири процедуре, начина и домена истине су редом: матем, сфера онтолошког утемељења света и сфера онтолошке основе свих других процедура и домена истине (стр. 22-27); поем, сфера општег светоназора, сфера разликовања природе као *фисиса* и природе као *натуре* (стр. 27- 29); политичка процедура, сфера политичке инвентивности која се тиче колективне ситуације и колективног делања (стр. 29-32) и најзад, процедура љубави и с њом повезаног ризика, ситуациона сфера индивидуе у њеном односу према другом (стр. 32- 34). Следе тумачења појма шава (стр. 35- 39) и истине као раскривања (стр. 39- 44) који представљају неопходне претпоставке за касније расветљавање феномена догађаја.

Треће поглавље дисертације носи назив „Појам догађаја у историји филозофије“ (стр. 44-67) има пет потпоглавља/одељка. У првом одељку под називом „Хајдегер“ (стр. 46-49) кандидат објашњава у ком смислу би требало Хајдегера схватити као мислиоца који је први писао о догађају у смислу у ком о томе говори Бадју (стр. 46). Следи одељак „Постструктурализам и структурализам“ у ком се докторанд осврће на Бадјуов однос према савременим француским филозофима: најпре, однос према Бодријару и његовој идеји симулакрума и штрајка догађаја (стр. 50); затим, однос према Делезу, који је много ближи Бадјуу од Бодријара, али уједно представља Бадјуовог антипода, јер Делез фаворизује „једно“ у односу на Бадјуово фаворизовање „мноштва“ (стр. 52); најзад, однос према Лиотару код ког је догађај непоновљиво дешавање којим започиње нови наратив или се барем мења стари наратив (стр. 55) и који је у том смислу близак Бадјуовом становишту. Следи одељак о „Разумевању догађаја у савременој аналитичкој филозофији“ (стр. 57-62) и одељак о тумачењу догађаја унутар савременог становишта које се назива „матаонтологијом“ (стр. 62-65). У оба одељка се долази до закључка да се Бадју претежно не слаже са различитим становиштима аналитичке филозофије (нпр. стр. 64). Екскурс о емергенцији (стр. 66-67) представља уједно прелаз ка четвртом, главном поглављу дисертације.

Четврто поглавље под називом „Бадју о догађају“ (стр. 67-96) је поглавље у ком докторанд систематски објашњава појам догађаја (подпоглавља од 4.1 до 4.6) и поставља два основна критичка питања: да ли догађај из једне парадигме може да утиче на догађај у другој парадигми и да ли четири процедуре истине и с њима повезане врсте догађаја у потуности исцрпљују и покривају основне аспекте стварности (подпоглавља 4.7 и 4.8)? Братина најпре показује у чему се састоје три суштинске одредбе догађаја (прво, парадоксално: А припада А; друго, догађај као урез у постојећем, представља отварање сфере непостојећег; треће, догађај отвара нове хоризонте знања и значења) (стр. 68-70). Следи указивање на тријаду односа субјекта, истине и догађаја, при чему је субјект – који сагледава и ког погађа и тиче се догађај – одређен не само као место интеракције света и истине, већ и као комплексна конфигурација генеричке структуре која подржава истину (стр. 73). Након тога, С. Братина редом показује како се различити типови догађаја појављују у различитим процедурама истине и променама парадигми (стр. 75). Показује на који начин теорија скупова представља догађај за парадигму матема (стр. 77), затим како Ниче, Хајдегер и постмодерна естетика представљају догађаје за парадигму поема (стр. 81), надаље, у чему се састоји парадигма политичке инвентивности и на који начин и у ком смислу Француска буржоаска револуција представља истински политички догађај (стр. 83), и најзад, на који начин Фројдова и Лаканова психоанализа мењају парадигму љубавне филозофије (стр. 86). На питање да ли догађај из једне парадигме утиче на дешавања у другој парадигми, аутор одговара на следећи начин: догађај из једне процедуре може да утиче на дешавања у другим процедурама, али догађај из једне процедуре не може да производи нове догађаје у другим процедурама (стр. 91). На крају и поред подстицајног питања да ли би религију требало схватити као посебну процедуру, одговор докторанда је у Бадјуовом духу негативан (стр. 94). На питање о томе да ли је филозофија потенцијална посебна процедура истине, такође се даје негативан одговор: филозофија не производи своје сопствене истине, она је оруђе за детекцију истина и то пре свега истина свог сопственог времена, конституишући при томе ново схватање о томе шта је уопште истина (стр. 95).

У поглављу „Закључак, или значај идеје догађаја код Бадјуа“ (стр. 96-105) С. Братина одређује у чему се састоји Бадјуов допринос разумевању појма догађаја: то је, пре свега, разликовање догађаја и дешавања, догађај је дешавање које мења парадигму начина на који посматрамо свет (стр. 98). Докторанд нуди као објашњење догађаја аналогију између појма догађаја и појма вектора (стр. 98). Такође, износи став да је Бадјуова теорија истине дијалектизована теорија адеквације, а догађај моменат просијавања истине у свет (стр. 100). Истиче главну предност Бадјуове филозофије: увођењем појма догађаја у филозофски систем, уједно се уводи могућност да се у сусрету са противречностима читав филозофски систем реорганизује, а да не доживи потпуни колапс (стр. 102). Доктрина догађаја обезбеђује да буде сачувана принципијелна могућност другачије перцепције света (стр. 103), без такве могућности свет би се састојао у вечној владавина једне и исте конкретне владајуће парадигме сагледавања света (стр. 102).

1. **Остварени резултати и научни допринос дисертације**

Сибин Братина је у дисертацији „Појам догађаја у филозофији Алана Бадјуа“ успешно ограничио тему свог истраживања. Тема докторске дисертације је захтевала од докторанда да начини низ сложених мисаоних корака и појмовних објашњења. Сибин Братина је изнео на видело нека од основних питања Бадјуове филозофије – четири процедуре истине у области матема, поема, политике и љубави; односа субјекта истине и догађаја – и показао на који начин појам догађаја представља централни феномен теоријске артикулације стварности. Братинин систематски преглед, анализа и дескрипција низа облика и манифестација проблема и феномена догађаја представља допринос нашој стручној и научној литератури посвећеној Бадјуовој филозофији. Аутору је пошло за руком да један од важних проблема Бадјуове филозофије систематски издвоји, анализира и објасни, а затим (у извесној мери) инкорпорира у целину Бадјуове филозофије и укаже на повезаност са другим савременим филозофским становиштима везаним за феномен догађаја.

Текст дисертације је неуједначеног квалитета. Најквалитетније је четврто поглавље дисертације које је додуше најважније у структури читаве дисертације. С друге стране, у прва три поглавља и закључку, присутан је велик број словних грешака, а одређени број реченица није граматички исправан или је, пак, семантички нејасан и неразумљив (стр. 16, други пасус, стр. 22, трећи пасус, стр. 29, трећи пасус, стр. 31, трећи пасус, стр. 40, други пасус, стр. 43, други пасус, стр. 46, трећи пасус, стр. 97, други пасус). У случају евентуалног објављивања текста дисертације неопходан је опсежан коректорски и редакторски рад. Кандидат није успео да на најбољи начин уведе читаоце у своје истраживање, претпоставља да се подразумева значење неких појмова, које тек касније у тексту објашњава и то само до извесне мере (нпр. појам парадигме). Надаље, докторанд неоправдано подразумева да читалац разуме једнозначно читав низ формулација које нису прецизиране и довољно објашњене (Хегелов дијалектички закон (?) (стр. 18), Лајбницов закон (који?) (стр. 18), аксиом екстензионалности (како је формулисан, у чему се састоји?) (стр. 18), Истонова теорема (стр. 24), аксиом партитивног скупа (стр. 24), Лајбницов принцип неразлучивости (стр. 25)). Такође, може се сматрати да је искључиво коришћење енглеских и српских превода Бадјуових текстова известан недостатак дисертације, који води до недоумица у погледу правог значења Бадјуових сопствених појмова (нпр. израз „пресудиво“ (стр. 44)). Најзад, неки ставови изнети у тексту су паушални или напросто нетачни (нпр. да Хајдегер није много писао о догађају (стр. 47), то је можда важило до 1989. године, након тога је објављено неколико обимних књига из Хајдегерове заоставштине у којима је „догађај“ основна тема).

Слабија страна докторандовог рада састоји се у преовлађујућем поступку препричавања и излагања Бадијуовог текста или ставова других аутора, често без правих назнака у чему би требало да се састоји докторандова теза. Ставови који се могу сматрати полемичким или делимично критичким и у којима докторанд покушава да профилише свој поглед на ствари налазе се само на крају четвртог поглавља рада. Сем неколико ставова и сумњи у вези са међусобним односом догађаја унутар различитих процедура истине и изражене сумње у исцрпност процедура истине у погледу појма и врста догађаја, не може се најбоље разазнати доторандов теоријски став. Закључни коментар дисертације у одређеној мери исправно резимира претходно изнете тезе и истиче предности Бадјуове филозофске концепције, али такође на неким местима уводи нове теоријске перспективе којима није место у закључку рада (паралела између појам догађаја и појма вектора) (стр. 99).

Ипак, уколико се има у виду какву тешкоћу представља покушај коректног излагања и објашњавања Бадјуових мисли и уколико се узме у обзир чињеница да се ради о једној врсти пионирског рада у тумачењу Бадјуове филозофије у нашој филозофској средини, може се сматрати да је докторанд учинио известан пробој у истраживању можда најважније теме Бадјуове филозофије – појма догађаја – ситуирајући појам догађаја како унутар Бадјуове мисли, тако и унутар савремене филозофске традиције тумачења феномена догађаја. Сибину Братини је у дисертацији пошло за руком да анализом Бадјуовог учења о појму догађаја скрене пажњу нашој научној јавности на један од централних појмова и тема Бадјуове мисли и да нам на тај начин пружи једну могућу интерпретацију Бадјуове филозофије.

1. **Закључак**

Истраживање Бадјуове филозофије од стране Сибина Братине базирано је на проучавању Бадјуових списа (у преводу на енглески и српски језик), као и литературе значајнијих интерпретатора различитих аспеката Бадјуове филозофије. Циљ који је себи поставио у одобреној пријави дисертације докторанд С. Братина је остварио. Докторска дисертација С. Братине представља оригинално и самостално дело, рађена је систематично на основу одабране литературе, а карактеризује је научни ниво који је у складу са предвиђеним минимумом у погледу садржаја и обима који се очекује од радова ове врсте. На основу тога предлажемо Наставно-научном већу Филозофског факултета да прихвати докторску дисертацију докторанда Сибина Братине „Појам догађаја у филозофији Алана Бадјуа“ и да му одобри усмену одбрану.

У Београду, 05. 01. 2023. ЧЛАНОВИ КОМИСИЈЕ:

1. Проф. др Небојша Грубор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Проф. др Милош Аџић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Др Ивана Стојановић Прелевић,

ванредна професорка Филозофског факултета Универзитета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_